পুলিশ-চাকরিপ্রার্থীদের তুমুল বচসা, নিয়োগের দাবিতে তুলকালাম কান্ড

কলকাতা: হকের চাকরির দাবিতে এবার রাজপথে নামল ২০২২-এর টেট উত্তীর্ণরা। বিধানসভা গেটের সামনে তুমুল বিক্ষোভ দেখাচ্ছে টেট উত্তীর্ণ চাকরি প্রার্থীদের একাংশ। দ্রুত ইন্টারভিউয়ের দাবিতে আন্দোলনে নেমেছে চাকরিপ্রার্থীরা। এই মুহূর্তে ব্যাপক উত্তেজনা বিধানসভার ২ ও ৩ নম্বর গেটের সামনে। পুলিশের সঙ্গে ব্যাপক ধস্তাধস্তি বিক্ষোভকারীদের। বিক্ষোভকারীদের প্রতিহত করতে ঘটনাস্থলে মোতায়েন রয়েছে প্রচুর পুলিশ। এই মুহূর্তে লালবাজারে নিয়ে যাওয়া হচ্ছে তাঁদের। টেনে হিঁচড়ে চাকরিপ্রার্থীদের প্রিজনভ্যানে তোলা হচ্ছে। এদিকে আন্দোলন চলাকালীন অসুস্থ হয়ে পড়েন চাকরিপ্রার্থীরা। অসুস্থ চাকরিপ্রার্থীদের এসএসকেএম হাসপাতালে নিয়ে যাওয়া হচ্ছে।

সূত্রের খবর, বৃহস্পতিবার চাকরির আদায়ের দাবিতে এসপ্ল্যানেডে মিলিত হন ২০২২ সালের টেট উত্তীর্ণ চাকরিপ্রার্থীরা। তাঁদের দাবি, কোনও বেনিয়মের অভিযোগ ধরা পড়েনি। তা সত্ত্বেও এখনও নিয়োগ করছে না সরকার। ৫০ হাজার শূন্যপদে নিয়োগের দাবি জানিয়ে তাই বিক্ষোভ দেখাতে শুরু করেন তাঁরা। চাকরি প্রার্থীদের আটকাতে ঘটনাস্থলে ছুটে যায় বিশাল পুলিশ বাহিনী। কখনও পুলিশের পায়ে ধরে কাকুতিমিনতি আবার কখনও রাস্তায় বসে হাউ হাউ করে কান্নাকাটি করেন তাঁরা। ২০২৩ সালে টেটের ফল ঘোষণা হলেও এখনও নিয়োগপত্র হাতে পাননি তাঁরা।

আরও পড়ুন: উচ্চমাধ্যমিক ছেড়ে প্রাইমারি স্কুলে ফেরার হিড়িক যোগ্য চাকরিহারাদের!

প্রার্থীরা জানাচ্ছেন, ‘স্বচ্ছভাবে টেট পরীক্ষা হয়েছে। কোনও বেনিয়ম ধরা পড়েনি। পাশ করেও ৩ বছর কেটে গেলেও নিয়োগ করছে না সরকার। তাঁরা মনে করছেন, অযোগ্যদের জন্য সরকারের ভাবছে অথচ তাঁদের জন্য ভাবছে না।’ তুমুল বিক্ষোভের মাঝে তুমুল বচসা বাঁধে পুলিশ ও বিক্ষোভকারীদের মধ্যে। বিক্ষোভকারীদের ছত্রভঙ্গ করে পুলিশ। তারপরেই টেনে হিজড়ে চাকরিপ্রার্থীদের প্রিজনভ্যানে তোলা হয়। এদিকে আন্দোলন চলাকালীন অসুস্থ হয়ে পড়েন চাকরিপ্রার্থীরা। অসুস্থ চাকরিপ্রার্থীদের এসএসকেএম হাসপাতালে নিয়ে হয়েছে।

চাকরি প্রার্থীদের আরও বক্তব্য, প্রাথমিক শিক্ষা পর্ষদের চেয়ারম্যান জানিয়েছিলেন প্রতি বছর দু’বার করে টেট হবে। তা হচ্ছে না। ২০২২-এ যে টেট পরীক্ষা হয়েছে সেই নিয়োগও আটকে। ৩ বছর ধরে এই নিয়োগের দাবি জানাচ্ছেন তাঁরা। তাঁদের প্রশ্ন, ‘পাশ করে কি ভুল করেছি?’ আবার কারোর মুখে শোনা গেল ‘আমরা মরে যেতে চাই। সেই ব্যবস্থা অন্তত করা হোক।’

দেখুন অন্য খবর